După achiziţia lanţului de farmacii Arta Farm de către Dr. Max, divizia farma a fondului de investiţii cehesc (mai deţine printre altele şi pariurile sportive Fortbet) Penta Investment a început negocierile cu A&D Pharma, grupul care reuneşte şi distribuţia de medicamente şi lanţul de farmacii Sensiblu. Surse din piaţă, apropiate tranzacţiei, spun că între cei doi investitori ar fi fost bătută palma, iar depozitul de medicamente ar fi început să îşi schimbe solicitările şi cerinţele faţă de propriii clienţi.

Penta Investment, cu puternice investiţii pe piaţa farma din Cehia şi Polonia, a fost puternic lovit de o modificare legislativă din cele două state care a diminuat drastic numărul farmaciilor care pot fi deţinute de un singur proprietar. Termenul pe care îl are la dispoziţie fondul de investiţii pentru a se încadra în noile cerinţe legislative este de şase luni. A fost practic momentul în care Penta a "ieşit" la cumpărături prin Europa. În iunie 2017 a cumpărat o reţea de 31 de farmacii şi un distribuitor de medicamente, şi îşi face intrarea pe o piaţă puternic concurenţială. Planurile cehilor nu se opresc aici. În aceeaşi perioadă au intrat şi pe piaţa din Serbia şi vor să se extindă puternic în regiune.

Brandul A&D Pharma este evaluat la 250-300 de milioane de euro. Contează însă cum va arăta contractul final: dacă se va face într-o singură etapă sau două, asigurând o preluare uşoară a grupului farmaceutic din România, dacă va exista sau nu primă de pachet de control pe care cehii o vor plăti sau nu.

Modelul Dr. Max este acela de discounter pe segmentul de farmacii, un model implementat recent şi de jucători locali precum Beladona şi mai nou chiar Sensiblu, care a lansat brandul Punkt. A&D Pharma este cel mai mare grup farmaceutic din România, care oferă o platformă regională de marketing & vânzări în domeniul farma, în Europa Centrală și de Est.

Fondat în 1994, Grupul A&D Pharma operează trei linii de business. Mediplus Exim este lider de piață în domeniul distribuției de produse farmaceutice, acoperă întregul teritoriu al României și deservește peste 4.500 de farmacii și peste 500 de spitale. Sensiblu este unul dintre cei mai importanți actori ai pieței de retail farmaceutic și unul dintre cele mai valoroase branduri din România. Sensiblu este prezent în toate orașele de peste 50.000 de locuitori. Linia de business de Marketing&Sales oferă servicii producătorilor internaționali de medicamente, în zona Europei Centrale și de Est.

loading...